1.Sissejuhatus

Komisjon võttis 24. mai 2017 vastu teatise nõukogule ja Euroopa Parlamendile, mis käsitleb finantsraamistiku tehnilist kohandamist 2018. aastaks vastavalt kogurahvatulu muutustele (ESA 2010). Mitmeaastase finantsraamistiku läbivaatamine/muutmine tulemuste kohaselt vastu võetud nõukogu 14. juuli 2017. aasta määrus (EL, Euratom) 2017/1123 (millega muudetakse määrust (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020) on jõustunud ja nüüd tuleks läbipaistvuse huvides ajakohastada 24. mai 2017. aasta teatises esitatud hädaabireservi ja paindlikkusinstrumendi arvandmed. Seetõttu ajakohastatakse ja asendatakse 24. mai 2017. aasta teatis käesoleva teatisega.

Käesolevas teatises esitatud kohandused tulenevad otseselt mitmeaastase finantsraamistiku määruse muutmisest määrusega (EL, Euratom) 2017/1123 ja ei kaldu kõrvale mitmeaastase finantsraamistiku määruse artikli 6 lõikest 4, mille kohaselt ei tohi samal aastal ega hiljem teha muid tehnilisi muudatusi peale nende, millele on osutatud artikli 6 lõikes 1.

Mitmeaastase finantsraamistiku määruses, mida on muudetud nõukogu 21. aprilli 2015. aasta määrusega (EL, Euratom) 2015/623 ja kohandatud 2017. aasta tehnilise kohandusega, on esitatud 2014.–2020. aasta finantsraamistiku tabel ELi 28 liikmesriigi kohta 2011. aasta hindades (1. tabel).

Vastavalt mitmeaastase finantsraamistiku määruse artikli 6 lõikele 1 teeb komisjon igal aastal enne n+1 aasta eelarvemenetlust mitmeaastasse finantsraamistikku tehnilised kohandused vastavalt ELi kogurahvatulu ja hindade muutustele ning esitab tulemused nõukogule ja Euroopa Parlamendile. Hindade puhul määratakse kindlaks jooksevhindades esitatud kulude ülemmäärad, kasutades selleks mitmeaastase finantsraamistiku määruse artikli 6 lõikega 2 kindlaksmääratud 2 % aastadeflaatorit. Käesolevas teatises on arvesse võetud kõige uuemaid majandusprognoose kogurahvatulu kohta.

Samal ajal arvutab komisjon omavahendite ülemmäära piiresse jääva varu (määratakse kindlaks vastavalt otsusele 2007/436/EÜ, Euratom), ettenägematute kulude varu absoluutsumma (sätestatud mitmeaastase finantsraamistiku määruse artiklis 13), maksete koguvaru (sätestatud mitmeaastase finantsraamistiku määruse artiklis 5) ja kulukohustuste koguvaru (sätestatud mitmeaastase finantsraamistiku määruse artiklis 14).

16. oktoobril 2016 jõustus tagasiulatuvalt alates 2014. aastast uus otsus omavahendite süsteemi kohta. 2014. aasta omavahendite süsteemi käsitleva otsusega on võimalik kohandada kehtivat omavahendite ülemmäära ja kulukohustuste assigneeringute ülemmäära uute kogurahvatulu andmetega vastavalt Euroopa rahvamajanduse ja regionaalse arvepidamise süsteemile (ESA 2010). Praegu on omavahendite maksimumsumma 1,20 % kogurahvatulust (varem 1,23 %) ning kulukohustuste maksimumsumma 1,26 % kogurahvatulust (varem 1,29 %).

Käesolevas teatises on esitatud nõukogule ja Euroopa Parlamendile mitmeaastase finantsraamistiku määruse artikli 6 kohaste 2018. aasta tehniliste kohanduste tulemused (EL 28).

2.Mitmeaastase finantsraamistiku tabeli kohandamine (lisa 1.–2. tabel)

1. tabelis on esitatud mitmeaastase finantsraamistiku määruse I lisas sisalduv EL 28 finantsraamistik 2011. aasta hindades, mida on kohandatud vastavalt artiklile 5.

2. tabelis on esitatud EL 28 finantsraamistiku kohandus 2018. aastaks (jooksevhindades). Finantsraamistik väljendatuna protsendina kogurahvatulust on ajakohastatud kõige uuemate kättesaadavate majandusprognooside (kevad 2017) ja pikaajaliste prognooside põhjal ning seda on kohandatud vastavalt mitmeaastase finantsraamisiku määruse artiklile 5.

2.1.Kogurahvatulu kogusumma

Võrreldes 2017. aasta tehnilise kohandusega on kogurahvatulu andmed kogutud seekord ESA 95 asemel ESA 2010 alusel.

Kõige värskemate kättesaadavate prognooside kohaselt on 2018. aasta EL 28 kogurahvatulu 15 704 241 miljonit eurot jooksevhindades. Vastavalt mitmeaastase finantsraamisiku määruse artikli 6 lõikele 4 ei saa asjaomase aasta suhtes teha kõnealuse aasta jooksul või siis järgnevatel aastatel tagantjärele täiendavaid tehnilisi kohandusi. Seetõttu esitatakse ESA 2010 alusel ajakohastatud kogurahvatulu (13 977 179 miljonit eurot 2014. aastal, 14 641 031 miljonit eurot 2015. aastal, 14 764 598 miljonit eurot 2016. aastal ja 15 168 167 miljonit eurot 2017. aastal) ainult teavitamise eesmärgil. Samal põhjusel kohandatakse praegu kehtivat omavahendite ülemmäära 1,20 % kogurahvatulust (ESA 2010) lisas olevas mitmeaastase finantsraamistiku tabelis alles alates 2018. aastast. 2017. aasta ja varasemate aastate omavahendite ülemmäär on 1,23 % kogurahvatulust (ESA 95).

2.2.Mitmeaastase finantsraamistiku 2018. aasta tehnilise kohandamise peamised tulemused

2018. aasta kulukohustuste assigneeringute üldine ülemmäär (159 514 miljonit eurot) moodustab 1,02 % kogurahvatulust.

Asjaomane maksete assigneeringute üldine ülemmäär (154 565 miljonit eurot) moodustab 0,98 % kogurahvatulust. Kõige uuematest majandusprognoosidest lähtuvalt jääb seega omavahendite ülemmäära (1,20 %) suhtes 33 886 miljoni euro suurune varu (0,22 % EL 28 kogurahvatulust).

3.Maksete koguvaru

Mitmeaastase finantsraamistiku määruse artikli 5 kohaselt korrigeerib komisjon aastate 2015–2020 maksete ülemmäära ülespoole summa võrra, mis võrdub sooritatud maksete ja finantsraamistiku aasta n–1 maksete ülemmäära vahega. Iga ülespoole korrigeerimine kompenseeritakse täielikult aasta n–1 maksete ülemmäära vastava vähendamisega 2011. aasta püsihindades.